Det korte svar: 5 Skoler er stiftet for at give børn i syriske flygtningelejre en bedre tilværelse og en bedre fremtid
Det lidt længere svar:
Det tidligste frø til Marens engagement stammer fra hendes farmor, der som barn under krigen blev sat i en lejr af tyskerne. Oplevelsen sad i farmoren for livet. Mange år senere spurgte Marens elever, hvorfor syriske flygtninge gik langs de danske motorveje. Maren begyndte at lede efter undervisningsmateriale om konflikten i Syrien, der ville passe til 4. klasse. Da intet fandtes allerede, besluttede hun at lave materialet selv, sammen med en fotograf.
Mødet med børnene i de syriske flygtningelejre ramte Maren hårdt. For at gøre noget ved sagen, i stedet at fortælle om den, sagde hun sit job som skolelærer op i 2019 for at give børnene det de savner mest – at gå i skole. Kort efter fik hun følgeskab af sin veninde Zarah Kirketerp-Møller, der sagde sit job som konsulent op for i stedet at gå ind i 5 Skolers arbejde på fuld tid.
Maren og Zarah redder ikke verden, men gør en forskel, hvor de kan. Og de børn, der tidligere mødte omverdenen med et tomt blik, og fortalte om krigens rædsler uden følelsesudtryk, kan nu læse, skrive og regne, men endnu vigtigere kan de smile, danse, og lege. Og børnenes opblomstring spreder sig, som ringe i vandet, ud i store dele af flygtningelejrene, hvor lyset i børnenes øjne tænder et lys i forældrenes.